പിഎന്ബിയിലെ മുക്കുപണ്ട തട്ടിപ്പ് രണ്ടുപേര് അറസ്റ്റില് തളിപ്പറമ്ബ്: പഞ്ചാബ് നാഷണല് ബാങ്കിന്റെ തളിപ്പറമ്ബ് ശാഖയില് മുക്കുപണ്ടം പണയം വച്ച് തട്ടിപ്പ് നടത്തിയ സംഭവത്തില് ജ്വല്ലറി ഉടമയുടെ മകനുള്പ്പെടെ രണ്ടുപേര് അറസ്റ്റില്. തളിപ്പറമ്ബ് സ്വദേശികളായ കെ.പി. വസന്തരാജ് 45, വി.വി. രാജേന്ദ്രന് 62 എന്നിവരെയാണ് തളിപ്പറമ്ബ് എസ്ഐ പി.സി. സഞ്ജയ്കുമാര് അറസ്റ്റ് ചെയ്തത്. പ്രതികള് ബാങ്കിലെ അപ്രൈസറായിരുന്ന പരേതനായ തൃച്ഛംബരം സ്വദേശി ടി.വി. രമേശനുമായി ചേര്ന്നാണ് ബാങ്കില് മുക്കുപണ്ടം പണയം വച്ചത്. രമേശനെ പിന്നീട് മരിച്ചനിലയില് കണ്ടെത്തുകയായിരുന്നു. രാജേന്ദ്രന്റെ പേരില് നാല് അക്കൗണ്ടുകളിലായി പത്തു ലക്ഷം രൂപയുടെയും വസന്തരാജിന്റെ പേരില് രണ്ട് അക്കൗണ്ടുകളിലായി ഏഴു ലക്ഷം രൂപയുടെയും മുക്കുപണ്ടം പണയം വച്ചാണ് തട്ടിപ്പ് നടത്തിയത്. ബാങ്ക് നടത്തിയ റാന്ഡം പരിശോധനയിലാണ് മുക്കുപണ്ട തട്ടിപ്പ് പുറത്തുവന്നത്. തട്ടിപ്പ് പുറത്തുവന്നതിന് പിന്നാലെ അപ്രൈസര് രമേശനെ മരിച്ചനിലയില് കണ്ടെത്തുകയും ചെയ്തിരുന്നു. തുടര്ന്ന് പോലീസ് കേസെടുത്ത് അന്വേഷണം നടത്തിയതോടെയാണ് 17 പേരുടെ 31 അക്കൗണ്ടുകളിലായി മുക്കുപണ്ടം പണയം വച്ച് തട്ടിപ്പ് നടത്തിയത് കണ്ടെത്തിയത്. 50 ലക്ഷത്തിന് മുകളില് രമേശനും സുഹൃത്തുക്കളും മുക്കുപണ്ടം പണയം വച്ച് തട്ടിയതായി തെളിഞ്ഞിട്ടുണ്ട്. ഓഗസ്റ്റ് നാലിനാണ് ബാങ്കില് തട്ടിപ്പ് നടത്തിയത്.